KOMISSION PÄÄTÖS,
tehty 11 päivänä maaliskuuta 2005,
päätöksen 2004/288/EY muuttamisesta siltä osin kuin on kyse yhteisössä säilytettävien suu- ja sorkkatautiviruksen antigeenivarantojen väliaikaiseen käyttöön Australialle ja Uudelle-Seelannille myönnetyn luvan jatkamisesta
(tiedoksiannettu numerolla K(2005) 561)
(ETA:n kannalta merkityksellinen teksti)
(2005/209/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön toimenpiteistä suu- ja sorkkataudin torjumiseksi, direktiivin 85/511/EY sekä päätösten 89/531/ETY ja 91/665/ETY kumoamisesta ja direktiivin 92/46/ETY muuttamisesta 29 päivänä syyskuuta 2003 annetun neuvoston direktiivin 2003/85/EY (1) ja erityisesti sen 83 artiklan 3 kohdan,
sekä katsoo seuraavaa:
(1)
Luvan myöntämisestä Australialle ja Uudelle-Seelannille yhteisössä säilytettävien suu- ja sorkkatautiviruksen antigeenivarantojen käyttämiseksi väliaikaisesti 26 päivänä maaliskuuta 2004 tehdyssä komission päätöksessä 2004/288/EY (2) myönnetään kyseisille maille lupa käyttää 31 päivään joulukuuta 2004 saakka yhteisön antigeenivarantoja suu- ja sorkkatautirokotteen valmistamiseksi.
(2)
Australia on ryhtynyt kasvattamaan suu- ja sorkkatautiviruksen antigeenivarastojaan ja ilmaissut aikovansa päästä yhteisön kanssa sopimukseen, jossa molemmat saavat luvan käyttää toistensa tiettyjen suu- ja sorkkataudin antigeenien varastoja. Ennen tämän mahdollisen järjestelyn toteutumista Australia on pyytänyt jatkamaan sille myönnettyä lupaa käyttää väliaikaisesti yhteisössä säilytettävien suu- ja sorkkatautiviruksen antigeenivarantoja.
(3)
Uusi-Seelanti on pyytänyt jatkamaan sille myönnettyä lupaa käyttää väliaikaisesti yhteisössä säilytettävien suu- ja sorkkatautiviruksen antigeenivarantoja, koska sen omien antigeenivarastojen muodostamisessa on ilmennyt odottamattomia viivästyksiä.
(4)
Ottaen huomioon yhteisön antigeenivarannoissa säilytettävien suu- ja sorkkataudin antigeenien määrät ja saatavuus näyttää siltä, että Australian ja Uuden-Seelannin pyytämä jatkoaika voidaan myöntää vaarantamatta tarpeettomasti yhteisön valmiusjärjestelyjä.
(5)
Yhteisössä säilytettävien suu- ja sorkkatautiviruksen antigeenivarantojen väliaikaiseen käyttöön myönnettyjä lupia olisi tämän vuoksi nyt jatkettava Australian ja Uuden-Seelannin pyynnöstä, ja päätös 2004/288/EY olisi muutettava vastaavasti.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2004/288/EY 1 artiklan 1 kohdassa päivämäärä ”31 päivään joulukuuta 2004” päivämäärällä ”31 päivään joulukuuta 2005”.
2 artikla
Tämä päätös on osoitettu kaikille jäsenvaltioille.
Tehty Brysselissä 11 päivänä maaliskuuta 2005.